Betsy Schirmer

Betsy Ingeborg Agnes Gude Schirmer (født Gude 19. mai 1890 i Kristiania, død 11. oktober 1968 i Oslo) var en norsk billedhugger.

Liv og virke 
Betsy Schirmer var i 1909-1910 elev av billedhugger Lars Utne ved Den kongelige Tegneskole. Etter et studieopphold i Roma var hun i årene 1912-1912 elev av Gunnar Utsond ved Kunstakademiet, og i 1920 studerte hun i Paris under Antoine Bourdelle.

Schirmer debuterte på Høstutstillingen i 1912, der hennes portrettbyster ble godt mottatt. Hun arbeidet i et gjennomgående naturalistisk uttrykk, etter hvert med enkelte forenklinger, etter inspirasjon fra Antoine Bourdelle. Hun er blitt mest kjent for sine portrettbyster av major Tryggve Gran og maleren Thorleif Heyerdahl. Hun skapte blant annet flere barnebyster og statuetter.

I perioden 1925–1926 var hun styremedlem i organisasjonen Bildende Kunstnere. Styrets øvrige medlemmer i den perioden var Christian Krohg (som var styreformann frem til han døde i oktober 1925), Kristian Haug, Søren Onsager, Charles W. Strøm, Eilif Petersen og Wilhelm Rasmussen.

Hun deltok en rekke ganger ved Høstutstillingen, og ved Jubileumsutstillingen i 1914. Sommeren 1939 deltok hun i en stor internasjonal kvinnekunstutstilling i New York med en byste av en «Setesdalskone».

I 1939 engasjerte kong Haakon henne til å utforme et relieff til minne om dronning Maud, som døde i London i 1938; relieffet skulle henges opp i St. Edmunds Church i Oslo. Relieffet skjenket han til menigheten i St. Edmunds, som dermed skrinla sine egne planer om å få utformet et minnesmerke over den engelskfødte dronningen. Betzy Gude Schirmers relieff ble avduket den 21. januar 1940.

Stipender, reiser og utenlandsopphold 
1923-1924 Benneches Legat
Gudes legat
1912 Opphold i Roma
1920 Opphold i Paris
Opphold i København

Offentlige arbeider 
Relieff, førstebibliotekar Hjalmar Marius Petersen, UBO, Solli plass (gips, 1930)
Dronning Maud, den engelske kirke, Oslo (marmor, 1940)
Dr. Herman Wedel Major, Gaustad sykehus, Oslo (1958)
Minnesmerke, misjonær Lars Nilsen Dahle, Stavanger samt Hen kirke, Rauma kommune
Portrett, Nini Wedel Jarlsberg Egeberg, Bogstad stiftelse
Byste, major Tryggve Gran, Kjeller (bronse)
Relieff på bauta, redaktør Lars Holst, Gamle Aker kirkes gravlund, Oslo (bronse)
Minnesten, Christopher Bruun, Vår Frelsers Gravlund, Oslo
Minnesten, Olaus Andreas og Agathe Backer Grøndahl, Vår Frelsers Gravlund, Oslo
Minnesten, minister Ove Gude, Vår Frelsers Gravlund, Oslo
Minnestøtte, Elise Heyerdahl, Vår Frelsers Gravlund, Oslo

Familie 
Betsy Schirmer var datter av ingeniør Erik Anker Gude (1855-1940) og Agnes Sofie Gjerdrum (1865-1925). Hun var sønnedatter av kunstmaler og professor Hans Gude og datterdatter av forretningsmann, jurist og hoffjegermester Otto Gjerdrum. Hun ble 21. desember 1933 gift på Bygdøy med arkitekt Ernst August Schirmer (1879-1952), sønn av arkitekt Adolf Schirmer.

Referanser

Kilder 

Norske billedhuggere